**Landsstyrets beretning for IKFF/WILPF NORGE april 2017-mars 2018**

(Utkast pr. 20.2.2018)

**1.ORGANISASJON**

**LANDSSTYRE**

Følgende landsstyre ble valgt på landsmøtet i Oslo april 2017:

Ledelse: Kari Nes, Liss Schanke og Bitte Vatvedt

Styremedlemmer: Jorunn Karin Berg. Elisabeth Lønnå, Trine Eklund, Grete Belinda Solberg Barton

Varamedlemmer: Inger Mokkelbost Haug, Eva Lillefosse/Susanne Urban, Anne M. Hjort-Larsen, Gro Eriksen, Monica Bothner.

Liss Schanke ble valgt som norsk representant i WILPFs internasjonale styre, «International Bureau», med Kari Nes som vara.

**ARBEIDSUTVALG**

Arbeidsutvalget ble opprettet umiddelbart etter landsmøtet 2017 og besto av de tre lederne, Kari Nes, Liss Schanke og Bitte Vatvedt. Bitte Vatvedt trakk seg av helsemessige årsaker i fra arbeidsutvalget i mai 2017 og fra landsstyret i november 2017. Arbeidsutvalget har avholdt 11 møter i landsmøteperioden (pr 21.jan.). Noen av møtene har vært ved fysisk oppmøte, noen per telefon. I noen tilfeller har telefonmøtene strukket seg over flere dager.

Det er ført protokoll fra alle møtene.

Landsstyret har avholdt tre landsstyremøter i 2017, alle i Oslo: 2.4, 17.6, 21.-22. 10. Det har vært to landsstyremøter i 2018, ett per telefon, 16. 1 og ett i Hamar 16.3, dagen før landsmøtet.

Det er ført protokoll fra alle møtene.

I tillegg har det i enkelte tilfeller vært avklaringer av hastesaker per email.

**AVDELINGER**

IKFF har hatt avdelinger i Bergen, Hedmark/Oppland, Sandnes og Stavanger.

Avdelingen i Stavanger har opphørt og blitt erstattet med en arbeidsgruppe for Stavanger som samarbeider med avdelingen i Sandnes.

Det ble i 2016 opprettet en arbeidsgruppe i Florø, og egen arbeidsgruppe for Oslo er under gjenoppretting. Det er en kontaktperson for Nord-Norge.

**MEDLEMMER**Ved årsskiftet 2017/2018 hadde IKFF 333 medlemmer, hvorav 193 hadde betalt for 2017. Ved forrige årsskifte var det 394 medlemmer hvorav 160 betalende.

Økt antall betalende medlemmer skyldes mer purring, dels generell purring gjennom Fred og Frihet, dels individuell purring til de som ikke har betalt gjennom email eller brev.

Medlemmer i IKFF blir først strøket av medlemslisten etter manglende betaling for to påfølgende år. 62 medlemmer ble strøket ved årsskiftet pga manglende betaling for både 2016 og 2017. 80 ble strøket i fjor pga manglende bet for både 2015 og 2016.

**ADMINISTRASJON**

WILPF Norge leide kontor hos paraplyorganisasjonen FOKUS i Storgaten 11 i Oslo sentrum fram til 11.2.2018. Fra og med 12.2 leier vi kontorer av Fredsrådet i Møllergata 12, det såkalte Fredhuset.

Kontoret har fast vært betjent 1 dag per uke, fortrinnsvis tirsdag, med Liss Schanke, Camilla Hansen og Jytte Mathiesen til stede. Camilla Hansen har bistått med å redigere Fred og Frihet, legge ut stoff på hjemmesiden og sende ut informasjon til nye medlemmer. Jytte Mathiesen har bidratt med arkivering og systematisering av materiell. Ingen i IKFF mottar ordinær lønn eller honorar, men Camilla Hansen mottar en liten årlig godtgjørelse innenfor statens grense for ikke skattepliktig utbetaling til privatpersoner.

To av organisasjonens kjerneoppgaver har vært satt ut til andre: Ellen Elster har påtatt seg ansvaret for å føre regnskapet for regnskapsåret 2017. Eli Hammer Eide har påtatt seg ansvaret med å føre medlemslisten. Begge arbeidsoppgavene er meget viktige siden driftsstøtten fra Barne- og Likestillingsdepartement er avhengig av at medlemsliste og regnskap er godkjent av ekstern statsautorisert revisor.

Største administrative enkelt-oppgave i landsmøteperioden har vært forberedelse og gjennomføring av flyttingen, fordi det også innebar rydding, systematisering eller kasting av alt materiell på kontoret og lageret.

En viktig fordel med flyttingene er betydelig redusert husleie, fra ca. 50.000 til ca. 30.000 i faste årlige utgifter. Hovedfordelen er likevel ikke økonomisk, men faglig. Vi ønsker et nærmere samarbeid med de andre fredsorganisasjonene, både for å styrke oss selv som organisasjon – men også for å bidra til å styrke fredsbevegelsen og fredsarbeidet som helhet.

Etter flyttingen til Fredshuset som administreres av Fredsrådet deler vi nå lokaler med Fredsrådet, Nei til atomvåpen, Leger mot atomvåpen, PBI (Peace Brigades International), LIM (Likestilling, integrering og mangfold) og CISV, (de internasjonale sommerleirene for barn og ungdom.)

Det er en viss usikkerhet ved Fredsrådets og Fredshusets økonomi etter 30.juni 2018, og det er derfor inngått avtale om at CISV om nødvendig overtar ansvaret for hovedkontrakten slik at vi og andre organisasjoner kan opprettholde leieforholdet, med CISV som utleier.

**2. ØKONOMI**

Regnskapet for perioden 1.1.-31.12.2017 viser totale inntekter på 577.930 kr og totale utgifter på 520.410 kr, mot totale inntekter på 409.920 og totale utgifter på 370.043 i 2016. Totalresultatet for 2017 er + 57.520 kr mot + 35.877 i 2016.

Omsetningen i 2017 er noe høyere enn i 2016 fordi vi skiftet bank fra DnB til Cultura som medførte at innestående midler i DnB ble overført Cultura. Det økte resultatet 2017 henger sammen med at IKFF har hatt noe lavere aktivitet i 2017 enn i 2016.

Totalt sett er situasjonen utfordrende. Medlemsantallet er synkende og muligheten for offentlig støtte usikre. Det betyr at vi er nødt til å diskutere nye måter å skaffe egenkapital for å sikre driften i framtiden.

**3. INFORMASJONSARBEID OG VIKTIGSTE SAKER**

2017 var året da Nobels fredspris ble tildelt ICAN. WILPF har vært en meget nær samarbeidspartner for ICAN, så også vi har grunn til å være stolte. Tildelingen var en stor oppmuntring – som vi skal ta med oss i det videre arbeidet. ICAN-leder Beatrice Fihns appell om å stanse atomvåpengalskapen var det som fikk avslutte NRKs nyhetskavalkade for dette året.

Stortingsvalget var en annen sentral hendelse i 2017, og arbeidet for å sette fredsspørsmål på dagsorden i valgkampen startet tidlig, bl.a. som et samarbeid med andre organisasjoner i Fredsrådet. Uttalelser og brosjyrer ble til dels laget i fellesskap. Brosjyren «Flytt pengene» fra Bergen ble også brukt flere steder i landet.

De viktigste temaene har vært:

* NATO, atomvåpen, våpenindustri, våpeneksport og forsvarets nye langtidsplan. Bl.a. deltok et medlem i demonstrasjonen mot NATO-øvelsen Aurora i Sverige.
* Fredskultur og fredsdepartement
* FNs bærekrafts-mål og militarisme som miljøproblem, da særlig gjennom ForUM
* FNs sikkerhetsresolusjon 1325 med fokus på kvinner i land i konflikt
* Situasjonen for flyktninger, med særlig vekt på kvinnelige flyktninger

Arbeidsformene har vært mange: egne arrangementer, deltakelse i paraplyorganisasjoners og andres arrangementer, uttalelser og innlegg.

**UTTALELSER OG BREV**

Her følger en oversikt over uttalelser og brev fra landsmøtet og landsstyret i IKFF i perioden april –desember 2017. De fleste uttalelsene finnes på hjemmesidene [www.ikff.no](http://www.ikff.no).

* Forbud mot voldelig dataspill
* Nei til NATO-øvelsen Aurora i svensk farvann
* Ikkje fleire F35 fly
* Uttalelse om NATO
* Kvinner, fred og sikkerhet. Om soldater til Syria.
* Uttalelse om transport av flytende russisk atomkraftverk langs norskekysten
* Takkebrev til preses Helga Byfuglien som nektet orgelkonsert i Nidarosdomen i forbindelse med feiring av avtalen om kjøp av jagerfly fra Lockheed.
* Gratulasjonsbrev til Nobelkomiteen v Berit Reiss-Andersen for valget av ICAN som fredsprisvinner
* Brev til nyhetsavdelingen I NRK om at NRK formidlet et feilaktig rykte om russisk invasjonstrening på Svalbard.
* Uttalelse om regjeringens brudd på norsk base- og sikkerhetspolitikk
* Høringsuttalelse til Utenriks- og forsvarskomiteen om statsbudsjettet 2018
* Tre krav til norsk flyktninge-politikk til partiene på Stortinget.

Støtte til uttalelser initiert av andre:

# Call for international actions against the NATO Summit, Brussels May 2017:

#  **(uttalelse fra** info@stopnato2017.org**)**

# **Støtte til Fredsrådets uttalelse om Libya.**

**MEDLEMSBLAD**

I landsmøteperioden er det gitt ut fire nummer av medlemsbladet Fred og Frihet, 3 som nyhetsbrev, ett som et eget hefte med FNs Sikkerhetsrådsresolusjon 1325 som tema.

I tillegg er det lagt ut informasjon på vår hjemmeside ikff.no og på Facebooksiden.

Det er også sendt ut medlemsbrev til medlemmer og avdelinger per email.

**4. AKTIVITETER I LOKALE AVDELINGER OG ARBEIDSGRUPPER**

IKFF har 3 lokale avdelinger: Bergen, Hedmark/Oppland og Sandnes, 3 lokale arbeidsgrupper: Florø, Oslo og Stavanger og 1 kontaktperson i Tromsø. Alle skriver sine egne årsberetninger. Nedenfor følger et utdrag for å vise bredden i det lokale arbeidet.

**AVDELING BERGEN**

**Viktigste aktiviteter**

IKFF har vist seks filmer på Bergen offentlige bibliotek i året 2017, alene eller sammen med andre organisasjoner. Vi har en kort innledning til filmen og samtale etter visningen. Det kommer vanligvis fra 10 -20 mennesker på filmvisningene. På filmen Tomorrow Demain kom det rundt 50. Dvd’ene av rundt 40 filmer finnes under søkeordet ”Fredsfilm” og kan bestilles gjennom bibliotekenes samarbeid.

- 24. januar. 2 nye unge medlemmer reiste til Oslo for å delta på fredsdepartement workshop på Fredshuset, for å bli kjent med organisasjonen og fredsnettverk for øvrig.

- 12.februar. IKFF holdt innlegg på Young womens voices for peace and justice, et arrangement på Akademisk kvarter i Bergen i forbindelse med at Hajer Sharief skulle tildeles Studentenes fredspris i Trondheim.

- 8.mars Deltakelse i 8 marstog med banner, håndplakater og løpesedler. Stand på 8.mars fest etter toget. Susanne hadde innlegg i BT. No peace, no pussy.

- 20. april GDAMS, Global day against military spending. Vi delte ut nye løpesedler: Gi fred et budsjett/ Flytt pengene.

- 1.mai. Deltakelse i 1.maitoget med banner og håndplakater. Stunt med snakkebobler: «Som fredsminister vil jeg ……»

- 28. -30. juli: Deltakelse og medarrangør på årets sommersymposium: Nytt fra østfronten «Untold stories». IKFF arrangerte workshopen Mobilisering med kunstnerne Gitte Sætre og Frans Jacob.

- 21.september: Verdens internasjonale dag for fred. Utdeling av løpeseddelen: Its time to move the money from war to peace.

- 11.8 Invitasjon fra Rødt om å delta med fredspolitisk innlegg på Fest for folk flest på det Akademiske kvarter før valget. Åse holdt innlegg om fredsorganisasjonenes 7 krav til en ny norsk regjering

- 28. oktober: Pop up fredsdepartement under folkefest på Torvallmenningen i forbindelse med FNS Internasjonale uke. Snakkebobler: «som fredsminister vil jeg. ………»

- 18.november. Samling for fredsaksjon. Noen av fredsorganisasjonene, politiske partier/ungdomspartier hadde felles møte på Biblioteket for å diskutere felles aksjoner. Markeringen 7.desember ble den første felles aksjonen.

- 7.desember. Markering foran det store juletreet på Torvallmenningen i forbindelse med årets fantastiske fredsprisutdeling. Vi var rund 25 personer som møtte fram i storm og regn med store bokstaver som utgjorde ”NO NUKES”, dvs. ”NEI til atomvåpen”.

Arbeidet for et **Fredsdepartement** har vært én av våre satsingsområder siden 2014. Vi har henvendt oss til statsminister Solberg og bedt om et møte (brev dat.20.06.17) og har blitt henvist til å ta kontakt med UD (24.10.17). Vi har etterlyst svar på denne så langt ubesvarte henvendelse 6. februar 2018. I forbindelse med stortingsvalget i september 2017 har vi sendt henvendelse til alle partier med informasjon og spørsmål om de synes tanken er interessant.

**AVDELING HEDMARK OG OPPLAND**

**Viktigste aktiviteter**

- Avdelingen har hatt fokus på flere aktiviteter om *kvinner som er utsatt for*
*stor urett, vold og menneskehandel, samt utvisning av unge asylsøkere.*

*- S*amarbeid med Høgskolen, Hamar, KFUK kvinnegruppe/K-forum, Likestillingssenteret, Hamar bibliotek, Hamar Soroptimist klubb

- I samarbeid med Bestemødre for fred har vi hatt stand og kafétreff og delt ut løpesedler. I forkant av stortingsvalget har vi sendt brev til stortingsrepresentantene, hedmarksbenken og holdt medlemsmøte om *Fredskultur i et valgår*.

- Avisoppslag; *Forsoning, demokratisering av norsk sikkerhetspolitikk* / *Norge undertegner avtalen om internasjonalt forbud mot atomvåpen* / *La faklene skinne* - (om ICAN, fredsprisen og fakkeltoget)

- Deltatt på arrangementet *Ship on Mjøsa,* en markering av motstand mot

situasjonen og blokaden av Gazastripen.

- Deltatt på møter i Jordvernalliansen om *jordvern, matsikkerhet* mm.

- Studiegruppe med tema IKFF Manifest 2015. Drøfting og refleksjon fortsetter i 2018

Markeringer av FNs merkedager; *Internasjonale kvinnedagen* 8.mars og *internasjonale fredsdag*, 21.september og *FN-dagen* 24.oktober (samarbeid med Internasjonale Hamar)

- Forberedelser til å arrangere landsmøte på Hamar 17. og 18.mars 2018

**AVDELING SANDNES**

**Viktigste aktiviteter.**

- Målbære medlemmenes engasjement og frie ytringer under posten «dette er jeg opptatt av».

- Være i samspill på WILPF Norge/ IKFF fanesaker inkl. Fred og frihet på styre- og medlemsmøtene. Begge møter holdes 1 x pr måned, 5 i vårsemesteret og 4 i høstsemesteret.

- Medlemmene står for bevertning og julebord. Medlemsmøtene har ei fredskulturell ramme, lyrikk og sang ved Berit Oldeide og Ellen Irene Sværi. Smakfullt sommermøte hjemme hos Else Jonnie Bråstein.

- Nyhet: 8. mars arrangement på Sandnes Brygge – fullt hus. Heidi Bjerga i IKFF og SV var initivtaker og koordinator. IKFF avd. Sandnes v/ leder Gro Eriksen holdt den internasjonale appellen. 8. mars vil bli videreført over samme lest i 2018, men i større lokaler. *Sandnesposten hadde forhåndsomtale 2.03. 2 s. ill. reportasje “Stinn brake …“14.03.* *Leserbrev i Sandnesposten 7.03. fra IKFF avd Bergen v/ Susanne Urban og Tone Ravnaas: “Krig eller klode. På tide å velge.”*

- Landsmøtet i Oslo 1. og 2. april. 2 fra IKFF avd. Sandnes deltok, Ingegerd Austbø og Tone Ravnaas. Ingegerd fremma og fikk vedtatt sitt reviderte resolusjonsforslag: «Trump og dei nye flya våre» [*http://ikff.no*](http://ikff.no). Resolusjonsforslaget var først blitt vedtatt på IKFF Sandnes årsmøte 2017.

- Bestemødre for Fred, BfF, løpesedler: I alt 8 utdelinger den siste lørdag/ mnd. i sentrum av Sandnes og Gjesdal kommuner. 5 i vårhalvåret og 3 utdelinger i høsthalvåret 2017. Tale Simonsen er kontaktperson. Biblioteket i Sandnes har fått «Fredshylle» med BfF løpesedler. De må ofte etterfylles.

- Arendalsuka. Fra 16.08. var Gro Eriksen og Ingegerd Austbø på WILPF Norge/ IKFF stand sammen med landsleder Liss Schanke.

- De politiske partiene i Rogaland fikk tilsendt 5 skriftlige spørsmål fra IKFF avd. Sandnes ved Gro og Ingegerd. De oppsummerte innkomne svar fra 6 politiske partier. Det kom på trykk i lokalavisa Sandnesposten i slutten av august. Resultatet ble også presentert for medlemmene på møtet 11.09.

- Lesesirkel fra høsten 2017 – en time før hvert medlemsmøtet.

«Sikkerhetspolitiske veivalg. Skjebnefellesskap med USA og NATO?» Aslak Storaker (Red.) PROGRESSIVT FORLAG. Boka er interessant, lærerik, spennende og litt krevende. Medlemmene har påtatt seg å presentere ett kapittel pr kveld. Det gis rom for dialog og utdyping av kapitlene.

- Viktigste resultater er Nobels fredspris til ICAN. Gros artikkel: «Gratulerer med Nobels fredspris, ICAN!» kom i Sandnesposten 17.10.2017. Julemøtet bar preg av oppløftende ICAN stemning.

**ARBEIDSGRUPPE OSLO**

**Viktigste aktiviteter**

Avdelingen i Oslo ble nedlagt i 2006 og ansvar overført landsstyret. Landsstyret 2016 og 2017 har hatt flere diskusjoner om IKFF-arbeid i Oslo. Landsstyremøtet 21.-22.10. 2017 konkluderte med at man ville prøve å etablere en arbeidsgruppe i Oslo - som et ledd i arbeidet med å øke IKFFs synlighet, påvirkning og rekruttering, men at det ikke var aktuelt å opprette en egen selvstendig lokalavdeling i Oslo siden Oslo er Norges viktigste politiske arena som betyr at det ofte er vanskelig å skille mellom lokale og nasjonale saker i Oslo. Den viktigste arbeidsoppgaven er  lokale arrangementer i Oslo -  som ikke involverer nasjonale politikere eller aktører på nasjonalt plan.

På Landsmøte 21 oktober 2017 ble det besluttet å opprette en egen Oslogruppe med fire IKFF representanter fra Oslo og omegn som en styringsgruppe/AU. De fire som takket Ja til oppdraget ble: Elisabeth Kristiansen, Siri Lill Thowsen , Trine Eklund og Eva Fidjestøl som hovedansvarlig.

IKFF/Oslo ble etablert med middag 9 nov. Da ble det også besluttet at IKFF/Oslo skulle arrangere et seminar under Klimafestivalen 2018 sammen med Klima&Miljø organisasjoner om «Militære og Miljø».

Vi ble også enige om en kort handlingsplan for 2018 dvs. at Oslo gruppa tar ansvar for arrangementer på merkedager som 8 mars, 1 mai, 6 august, 10 desember ol. som arrangeres i Oslo. Elisabeth Kristiansen har representert seg selv i 8.mars komiteen og jobbet for at det skal være et internasjonalt fokus og en fredsparole med i 8. mars toget.

Oslogruppa tar også ansvar for Arendalsuka sammen med IKFF sentralt. De fleste i Oslogruppa var også tilstedet under Arendalsuka 2017.

Oslogruppa er godt i gang og har sitt innvielsesmøte 22 febr. 2018 på Fredshuset.

**ARBEIDSGRUPPE STAVANGER**

**Viktigste aktiviteter i løpet av året:**

* Landsmøte: 1 av medlemmene deltok på Landsmøte.
* 8 mars markering: 3 medlemmer deltok i 8 mars komiteens forberedende møter før 8.mars. Flere medlemmer deltok i toget, både med fane, paroletekst som henviste til 1325

Avd. gav 1000,- til arrangementet

* Rogaland Fredsfond: Stiftelse styrt av Kvekerne og IKFF avd. Sandnes og Stavanger. Utdeling fra Fredsfondet skjer hvert annet år.

I 2017 ble det ikke delt ut midler. Dette skyldes krav til revisjon som «spiser opp» rentene som skulle gått til utdeling.

* Loppemarkedet ble dette året avlyst.
* Særlig vellykkede tiltak: Nettverksbygging: Gjennom forarbeid til 8 mars og 25 november arrangementene, er avdelingen/organisasjonen etter hvert blitt godt kjent som samarbeidspartnere i lokalmiljøet i Stavanger.
* Sommerfest ble holdt hjemme hos et av medlemmene.

**KONTAKTPERSON TROMSØ**

**Viktigste aktiviteter**

To av IKFFs sentrale og meget dyktige medlemmer har det siste året bidratt med sin kunnskap og sine erfaringer til det internasjonale miljøet i Universitetsbyen Tromsø.

I oktober 2017 deltok den tidligere UNESCO-direktøren og presidenten for International Peace Bureau, Ingeborg Breines, på et åpent møte på Biblioteket i Tromsø i regi av FN-Sambandet. «Norge som Fredsbygger og militærmakt – En uforenlig dobbeltrolle» var tema for ukas Internasjonale Seminar, som nå går i sitt 20. år.

Et 60-talls studenter, voksne og eldre var publikum og deltakere i diskusjonen og spørsmålsrunden som fulgte foredraget. Siden møtet var et samarbeide mellom IKFF og Fredsstudiet på Universitetet ble denne seansen ledet av Institutt-leder Christine Smith-Simonsen.

Tidligere på dagen hadde et 30-talls fredsstudenter fått høre Breines drøfte utfordringen «Make UN great again» - en tittel inspirert av en gitt storpolitisk leder, og der spørsmål som utfordringer, men også underfinansieringen av FN-organisasjonen, ble en tankevekkende seanse.

På nyåret 2018 var det nytt semester for Internasjonalt Seminar. IKFF og Fredsstudiet hadde gått sammen om å få Margrethe Tingstad nordover. Hun har vært fredsaktivist siden 1980-tallet og er i dag visepresident i det internasjonale IKFF, dvs WILPF – Women’s International League for Peace and Freedom.

Temaet var «Militarisme, likestilling, fred og utvikling» og vi – et 40-talls publikummere, fikk høre på og delta i en drøfting av «Hvordan henger dette sammen?».

Dagen etter, fredag 3. februar var det et nytt kull fredsstudenter som fikk møte Tingstad og være med og lytte til en drøfting rundt overnevnte tema. Tingstad gikk for øvrig inn i en rekke av forelesere, som var med å markere at Fredsstudiet nå i år feirer sine 15 år, der det ble etablert i sin tid av universitetsrektor og Nobelkomiteens leder, Ole D Mjøs.

Initiativtaker til å få både Breines og Tingstad nordover er varamedlem til landsstyret i IKFF, Anne M Hjort-Larsen, som i 2017 ble valgt til å etterfølge Hermien Prestbakmo. Hermien Prestbakmo takket av sist vinter etter mange år som nordnorsk stemme inn mot IKFFs virke.

**5. SAMARBEID MED ANDRE ORGANISASJONER**

IKFF legger stor vekt på samarbeid med andre organisasjoner. Det er særlig viktig med samarbeid med de andre organisasjonene i fredsbevegelsen, både de som er medlemmer av paraplyorganisasjonen Fredsrådet, og de andre som f.eks. Nei Til Atomvåpen. Det samme gjelder samarbeid med kvinneorganisasjoner og samarbeid med miljøbevegelsen for å synliggjøre sammenhengen mellom militarisme og miljø.

Se liste nedenfor over de organisasjonene der vi har fast representasjon. I tillegg er det lokale partnere som Bergen bibliotek, Florø bibliotek, Hamar bibliotek, Hamar kino, Internasjonale Hamar, Likestillingssentret på Hamar, Hamar soroptimistklubb, Høgskolen i Innlandet.

|  |  |
| --- | --- |
| **Organisasjon** | **Representant/kontakt** |
| **Medlemskap i nasjonale organisasjoner** |  |
| Forum for utvikling og miljø  | Ingeborg Breines, Edel Havin Beukes |
| ICBUW | Eva Fidjestøl, Susanne Urban,  |
| Nordisk Nettverk mot uranvåpen | Eva Fidjestøl og Susanne Urban |
| Norges Fredsråd  | Kari Nes |
| FOKUS | Monica Bothner |
| FOKUS’ forum Norge 1325 | Ellen Elster og Elisabeth Lønnå |
| FN-sambandet  | Ingeborg Breines |
| Norges Kvinnelobby | Elisabeth Kristiansen |
| Norges Sosiale Forum | Trine Eklund og Elisabeth Kristiansen |
| Norsk Kvinnelobby |  |
|  |  |
| **Samarbeid med nasjonale organisasjoner** |  |
| Nei til Atomvåpen | Eva Fidjestøl  |
| ICAN | Eva Fidjestøl Fride Eeg- Henriksen |
| Fredsskatt-alliansen | Trine Eklund  |
| Norges Fredslag | Trine Eklund |
| Norges Fredsfond  | Jorunn Berg |
| Bestemødre for Fred | Trine Eklund |
| Besteforeldrenes Klimaaksjon | Eva Fidjestøl, Trine Eklund |
| Norges Bonde- og småbrukarlag | Kari Kobberød Brustad |
| Norges Kvinnesaksforening | Elisabeth Lønnå |
|  |  |
| **Samarbeid med lokale organisasjoner** |  |
| Jordvernalliansen Hedmark | Eli Hammer Eide |
| Rogaland antikrigsnettverk | Jorunn Berg |
| Rogaland Fredsfond | Jorunn Berg |
| Hardangerakademiet | Susanne Urban |
| Nansen Fredssenter | Margrethe Tingstad |
|  |

Noen av de viktigste organisasjonene i 2017 har vært Forum for Utvikling og Miljø, FN-sambandet og FOKUS’ arbeidsgruppe for FNs sikkerhetsråds resolusjon 1325, «Kviner, Fred og Sikkerhet».

**FOKUS’ arbeidsgruppe for 1325**

IKFFs representanter i FOKUS’ arbeidsgruppe for 1325 har vært Ellen Elster og Elisabeth Lønnå.

De har deltatt på arbeidsgruppens møter og også vært med på møter og arrangementer som arbeidsgruppen har invitert til. De har bidratt til arbeid med innspill til regjeringens årsrapport om arbeidet for Kvinner fred og sikkerhet, og skrevet en uttalelse om Stortingsmelding 36 2016-2017, «Veivalg i norsk utenriks- og sikkerhetspolitikk» med utgangspunkt i arbeidsgruppens arbeid med dette. Høsten 2017 redigerte de et nummer av Fred og Frihet med tema 1325. Nyhetsbladet Fred og Frihet nr. 1 i år har også en side med stoff om «Kvinner fred og sikkerhet», utarbeidet i forbindelse med arbeidet i arbeidsgruppen. Utdyping av to av disse artiklene ligger på IKFFs nettsider.

**FN-Sambandet og ForUM for utvikling og miljø**

IKFF er heldig å ha styreverv både i FN-Sambandet og ForUM for utvikling og miljø. Det gir både mulighet til innsikt i disse paraplyorganisasjonenes arbeid og til innflytelse. Vervene innehas for tiden av Ingeborg Breines, som rapporterer jevnlig til IKFFs lederskap.

Begge organisasjonene har et spesielt fokus på FNs bærekraftsmål. ForUM, som er Regjeringens hovedsamarbeidspartner fra sivilsamfunnet, har etablert en egen gruppe som arbeider med bærekraftsmålene. I tillegg er det egne grupper som arbeider med enkelttema. Ingeborg og Edel Havin Beukes er aktivt med i de gruppene som er relevante for IKFF. ForUM har for tiden ingen egen fredsgruppe, men en gruppe som arbeider med våpeneksport. Ingborg har vært involvert med Hacienda film som lager en film for ungdom om bærekraftsmålene som skal lanseres til sommeren på Aftenposten nett og spesielt tatt opp relasjonen mellom fred og utvikling.

FN-sambandet retter mye av sin virksomhet mot skolen og har en utmerket hjemmeside. Ingeborg var med i komiteen for å finne en ny generalsekretær og har presentert IKFFs prioriteter i foredrag for styret og sekretariatet i FN-sambandet og holdt foredrag i Tromsø på Internasjonalt Seminar. Hun syns det er meningsfullt å bidra til større innsikt i viktigheten av nedrustning og fredsarbeid

**6. INTERNASJONAL VIRKSOMHET**

**NORDISKE MØTER**

Det er et nært samarbeid mellom WILPS seksjoner i de nordiske land, Danmark, Finland, Sverige og Norge. Det holdes vanligvis et nordisk møte hvert år. Det nordiske møtet 2017 ble holdt i København, 17.-19.februar. Møtene tar opp felles temaer og utfordringer og bidrar til å styrke alle de nordiske seksjonene. Fem fra Norge deltok, inklusive en ungdomsrepresentant.

**INTERNASJONALE MØTER**

WILPF Norge sammen med alle andre seksjonen er representert i styret i WILPF IB, dvs. «International Board». De møtene er i 2017 avholdt elektronisk.

WILPF Norge deltok også på møtet for de europeiske WILPF-seksjonene i Roma 24.-26. mars 2017.

**NORSK DELTAKELSE I DEN INTERNASJONALE LEDELSEN**

Margrethe Kvam Tingstad fra Norge er en av fire internasjonale visepresidentene i WILPF

I løpet av perioden for denne beretningen har hun deltatt på ulike møter i Norge og utenlands for WILPF/IKFF. Hun deltok på det nordiske møtet i København, 17.-19.februar, og det europeiske møtet i Roma i mars.

Styringsgruppen, det vil si den internasjonale ledelsen av WILPF, «ExCom», har månedlige elektroniske møter og vanligvis ett fysisk møte årlig. I 2017 ble det to møter på grunn av det pågående arbeidet med en ny styringsmodell for organisasjonen. ExCom møttes derfor i Geneve i januar og i juli, begge gangene kombinert med møter med programlederne for de fire programmene i WILPF for å bli oppdatert i mer detaljer på det politiske arbeidet.

Margrethe har sittet i koordineringsgruppen for arbeidet med en ny styringsmodell sammen med komiteen «SCOD» (Standing committee for organisational development). I juli måned hadde en utvidet gruppe et arbeidsmøte i Frankrike for å jobbe fram en ny modell. Høstmånedene har blitt brukt til å arbeide fram et formelt forslag om strukturendring til det internasjonale styret (IB), som består av medlemmer fra alle WILPF seksjonene. Forslaget ble framlagt på det første møtet i november og diskutert på det andre møtet i desember.

Margrethe har også hatt diverse innlegg på møter og konferanser både i Norge og i utlandet, bl.a. på en dialogkonferanse i Dresden i begynnelsen av oktober. Byen ble som kjent totalt utbombet i andre verdenskrig, men har nå et aktivt arbeid med å bygge en fredskultur, og samarbeider bl.a. gjennom denne konferansen med andre europeiske byer om a styrke dette arbeidet gjennom dialog, kultur mm. Se link til konferansen her: <https://peaceculturecity.org/en/>

I desember deltok Margrethe på et seminar i Firenze om konflikt-analyse og fredsbygging med fokus på konfliktene i Syria, Ukraina og Colombia, hvor hun presenterte WILPFs perspektiv i et sammensatt forum av aktører.

I januar 2018 snakket Margrethe på to arrangementer i Tromsø, internasjonalt seminar og for studenter på freds- og konflikt-studiet på universitetet.

Margrethe er fortsatt rådsmedlem i Nansen freds- og dialogsenter på Lillehammer, som sommeren 2018 skal arrangere en større dialogkonferanse under navnet – Lillehammer – global city of dialogue.

**7. VURDERING AV UTFORDRINGER OG RESULTATER**

**Vanskelig politisk klima**

Klimaet for fredssaken er vanskelig. Politikken i mange land, inkludert Norge, går mot alt det WILPF er for: fred, frihet, miljø og likestilling. Vi ser en negativ utvikling med økende militarisme og fremmedfrykt. Den nye langtidsplanen for forsvaret i Norge legger nesten ensidig vekt på deltakelse i NATOs angrepskriger og lite vekt på forsvar av Norge. Det har vært en økning i amerikanske baser i Norge, dels basen på Værnes og nye baser i Trons i tillegg til amerikansk bruk av Rygge flyplass. Vi ser også økt aggresjon mot Russland og langs den russiske grensen kombinert med stadig mer negativ politisk omtale av Russland i pressen og møter. I FN, avholdt Norge seg fra å stemme for forslaget om FN konferansen for forbud mot atomvåpen. Det markerer et alvorlig brudd med norsk atomvåpenpolitikk.

Krig, konflikt og miljøødeleggelser har ført til stort antall flyktninger fra Afrika og Asia – og kraftige begrensninger i mottak av flyktninger i Norge og mange andre land. Situasjonen for flyktninger er svært alvorlig, særlig for kvinnelige flyktninger -både under flukten, i flyktningeleirene og i deres nye land.

Totalt sett er utviklingen negativ, men denne negative utviklingen kan innebære en mulighet for at flere er villige til å engasjere seg og arbeide for endring.

**Organisatoriske utfordringer**

Foran landsmøtet 2017 var det planlagt en ny og flat ledelse v IKFF med tre sidestilte ledere.

En av de tre lederne som ble valg på landsmøtet i april 2017 trakk seg fra ledelsen allerede i mai samme år av helsemessige årsaker. Landsstyremedlemmene ble spurt om en av dem var villig til å tre inn i hennes sted, men ingen var villig til det. Reduksjonen i ledelsen har innebåret store problemer, blant annet økt arbeidsbelastning for de to andre. Mer alvorlig har det vært at viktige arbeidsoppgaver måtte nedprioriteres, særlig de to oppgavene den avgåtte lederen etter planen skulle ha et særlig ansvar for: synlighet og arbeidet i Oslo. Resultatet er at organisasjonen ikke har arbeidet så godt – og ikke vært så synlig - som man skulle ønske.

En annen utfordring er medlemmenes generelle arbeidskapasitet. IKFFs/WILPF Norge er en del av den internasjonale organisasjonen «Women’s International League for Peace and Freedom.» Organisasjonen fylte 100 år i 2015. Organisasjonens alder innebærer en enorm kompetanse og erfaring, både i selve organisasjonen og hos enkeltmedlemmer. Samtidig innebærer det en høy gjennomsnittsalder, med en stor del av den norske medlemsmassen over 70 år. Mange av medlemmene som har gjort en kjempejobb i svært mange år har naturlig nok fått lavere arbeidskapasitet. Dette innebærer et stort behov for å rekruttere nye medlemmer.

Landsstyret vedtok å satse spesielt på rekruttering av yngre medlemmer i 2017. Det ble gjort et forsøk på det, men arbeidet har vist seg å være mye mer komplisert enn planlagt. Forhåpentligvis vil flytting til Fredshuset også innebærer økt kontakt og rekruttering – både av eldre og yngre medlemmer.

Som mange eldre organisasjoner har WILPF en tendens til å bruke mye tid på internt organisatorisk arbeid. Det er viktig å se hvordan dette arbeidet kan rasjonaliseres og forenkles for å gi mer tid til utadrettet synlig arbeid. WILPF internasjonalt er opptatt av denne problemstillingen og er i ferd med å se på organisatoriske endringer for organisasjonen som helhet.

**Resultater**

Årsberetningene fra avdelingene i Bergen, Florø, Hedmark/Oppland, Sandnes og Stavanger viser totalt sett en imponerende rekke over arrangementer og uttalelser. Se de vedlagte beretningene. Totalt sett har organisasjonen vært relativt synlig når man ser arbeidet i avdelingene og i Oslo i sammenheng.

Landsstyret har arbeidet relativt godt, med deltakelse på en del møter og konferanser og offentliggjøring av flere resolusjoner og uttalelser.

Landsstyret fordelte ansvarsområder basert på WILPFs programområder mellom landsstyremedlemmene. Vi har samlet sett ikke greid å følge opp disse områdene godt nok. Det skyldes delvis at WILPF har store og kompliserte programområder og at WILPF Norge muligens bare har kapasitet til å prioritere noen få av dem.

Vi fordelte også organisasjoner mellom oss, også der har vi hatt problemer på grunn av mange saker og for få folk til å følge dem opp. Det gjelder bla. de store organisasjonene ForUM og FOKUS.

Totalt sett er det klart at både synlighet og resultater kan forbedres, og det er viktig å fokusere på økt rekruttering, samordning, synlighet og påvirkning i 2018.